Detsember 2011

**Detsember 2011**, kroonika

2011. aasta detsember algas neljapäeval ja lõppes 31 ööpäeva pärast laupäeval.

## [[1. detsember]]

* Ameerika Ühendriikide president Barack Obama teatas rahvusvahelise AIDSi vastu võitlemise päeva puhul, et eraldab HI-viiruse raviks ja uurimistööks täiendavalt 50 miljonit USA dollarit.
* Ameerika Ühendriikide Kongressi Senat kiitis ühehäälselt heaks uued sanktsioonid Iraani vastu, mille eesmärk on isoleerida Iraani keskpank ülejäänud maailma finantssüsteemist.
* Belgias Brüsselis toimus Euroopa Liidu välisministrite kohtumine, kus lepiti kokku täiendavate sanktsioonide kehtestamises Iraani 180 riigiametniku ja ettevõtte vastu.
* Belgias jõudsid kuus parteid kokkuleppele uue valitsuse moodustamises, mille peaministriks saab prantsuskeelne sotsiaaldemokraat Elio Di Rupo. Belgia on valitsuseta olnud alates 13. juunil 2010 toimunud parlamendivalimistest.
* Hispaania pealinnas Madridis kuulutati nimeka Cervantese auhinna laureaadiks Tšiili luuletaja Nicanor Parra.
* Kreekas algas järjekordne avaliku sektori ametiühingute üldstreik, millega seekord ei ühinenud lennujaamade ja Ateena metroosüsteemi töötajad.
* Kõrgõzstani presidendina vannutati ametisse Almazbek Atambajev.
* Leedus Kaunases algas Baltimaade kaitseministrite kahepäevane töökohtumine.
* Lõuna-Aafrika Vabariigi kohus tunnistas opositsioonilise Demokraatliku Alliansi kaebuse põhjal tühiseks president Jacob Zuma otsuse, millega riigi uueks peaprokuröriks oli nimetatud Menzi Simelane. Kohus pidas teda kunagi antud valetunnistuse tõttu ebasobivaks ja ebaausaks kandidaadiks sellele ametikohale.
* Mehhiko Coahuila osariigi kubernerina alustas tööd Rubén Moreira Valdez.
* Eestis Lääne-Virumaal Vihula mõisas algas Baltimaade riigipeade kahepäevane kohtumine. Kohtumise teisel päeval osalevad ka Poola president Bronisław Komorowski ja Euroopa Komisjoni transpordivolinik Siim Kallas.
* Eesti põllumajandusminister Helir-Valdor Seeder viibis ühepäevasel töövisiidil Soomes, kus kohtus oma Soome kolleegi Jari Koskineniga.
* Eesti suursaadik Kanadas Marina Kaljurand andis Ottawas kindralkuberner David Johnsonile üle oma volikirjad.
* Eesti Loodusmuuseumi direktorina alustas tööd Heidi Vilu.
* Tallinnas Tondi kasarmute juures toimus kell 5.15 1. detsembri riigipöördekatse käigus hukkunud sõjakooli kadettide mälestustseremoonia.
* Tallinnas Eesti Näituste messikeskuses algas noortemess "Teeviit", mille avas haridus- ja teadusminister Jaak Aaviksoo.
* Tallinna Botaanikaaed tähistas 50 aasta möödumist oma tegevuse algusest. Tervituskõnega esines keskkonnaminister Keit Pentus.
* Tartu Ülikooli Rahvusmõtte auhinna laureaadiks kuulutati katoliku vaimulik ja kirjamees Vello Salo.

## [[2. detsember]]

* Moldova parlament määras presidendivalimiste toimumise uueks kuupäevaks 16. detsembri.
* Serbia ja Kosovo jõudsid Euroopa Liidu vahendatud kõnelustel kokkuleppele kahe riigi vahelise piiri ühises haldamises ja ühiste piiripunktide loomises. 
* Ukraina pealinnas Kiievis avati linna esimene mošee.
* Venezuela pealinnas Caracases algas Ladina-Ameerika ja Kariibi mere riikide ühenduse CELAC esimene tippkohtumine. Organisatsiooni kuuluvad kõik Ameerika riigid peale Ameerika Ühendriikide ja Kanada.
* Eestis teatasid Venemaa ärimeestele elamislubade väljastamise skandaali sattunud Isamaa ja Res Publica Liidu liikmed Indrek Raudne ja Nikolai Stelmach oma lahkumisest poliitilistest esinduskogudest: Raudne taandus XII Riigikogu liikme kohalt, Stelmach Tallinna Linnavolikogu liikme ametikohalt.
* Saaremaal algas Kaitseliidu Saaremaa, Pärnumaa ja Läänemaa malevate kolmepäevane ühisõppus "Orkaan 6".
* Eesti Kergejõustikuliit kuulutas pidulikul hooaja lõpugalal aasta parimateks kergejõustiklasteks Gerd Kanteri ja Anna Iljuštšenko.

## [[3. detsember]]

* Ameerika Ühendriikides teatas Vabariikliku Partei presidendikandidaadiks pürgiv ärimees Herman Cain, et katkestab oma valimiskampaania. Cain on sattunud mitmete skandaalide keskmesse, mis seostuvad süüdistustega seksuaalses ahistamises ja abieluvälistes suhetes.
* Austraalia valitsev erakond Austraalia Tööpartei otsustas toetada samasooliste abiellumisõigust, kuid jätta oma parlamendisaadikuile õiguse hääletada selles küsimuses vastavalt südametunnistusele ja isiklikele veendumustele.
* Guyana presidendina vannutati ametisse Donald Ramotar.
* Saksamaal Berliinis toimus Euroopa Filmiakadeemia auhindade kätteandmistseremoonia. Aasta parimaks filmiks tunnistati Taani filmilavastaja Lars von Trieri teos "Melanhoolia". Parimaks naisnäitlejaks tunnistati Kirsten Dunst, parimaks meesnäitlejaks Colin Firth ja parimaks režissööriks Susanne Bier.

## [[4. detsember]]

* Brasiilias astus ametist tagasi tööminister Carlos Lupi. Tegemist oli seitsmenda ministriga, kes alates president Dilma Rousseffi ametisse astumisest jaanuaris 2011 on ameti maha pannud.
* Horvaatias toimusid parlamendivalimised. Valimistel oli edukas vasakpoolne valimisliit Kukuriku, mille juhtivaks erakonnaks on Horvaatia Sotsiaaldemokraatlik Partei. Valimisliit sai 40,1% antud häältest ja võttis 151-kohalises parlamendis 80 kohta. Valimisaktiivsus oli 56,3%.
* Kuveidis astus ametisse peaminister Jābir Mubārak al-Ḩamad aş-Şabāḩ.
* Peruu president Ollanta Humala kuulutas riigi põhjaosas 60 päevaks välja erakorralise seisukorra. Presidendi otsus oli tingitud ulatuslikest meeleavaldustest Ameerika Ühendriikide firma Newmont rajatava kullakaevanduse vastu, mida kohalikud elanikud peavad ohuks oma joogiveevarudele.
* Saksamaal Koblenzi linnas õhiti Reini jõest leitud Teise maailmasõja aegne Suurbritannia 1,8-tonnine lennukipomm. Inimeste julgeoleku tagamiseks evakueeriti linnast 45 000 inimest.
* Sloveenias toimusid ennetähtaegsed parlamendivalimised. Valimistel oli edukaim vasaktsentristlik partei Zoran Jankovići Nimekiri – Positiivne Sloveenia, mis pälvis 28,5% valijate toetuse ja sai 90-kohalises parlamendis 28 kohta; teiseks jäi Sloveenia Demokraatlik Partei 26,2% häälte ja 26 parlamendikohaga. Valimisaktiivsus oli 65%.
* Suurbritanniasse Edinburghi loomaaeda saabusid tellimuslennuga Hiinast kaks kaheksa-aastast hiidpandat. Viimane hiidpanda Suurbritannia loomaaedades suri 17 aastat tagasi.
* Venemaal toimusid Riigiduuma valimised. Valimistel pälvis senine võimupartei Ühtne Venemaa 49,3 protsendi valijate toetuse ja sai 450-kohalises Riigiduumas 238 kohta. Suurim opositsioonipartei, Venemaa Föderatsiooni Kommunistlik Partei, pälvis 19,2 protsendi valijate toetuse ja sai Riigiduumas 92 kohta. Valimisaktiivsus oli 60,2 protsenti. Valimistulemused seati vaatlejate ja opositsiooni poolt kohe kahtluse alla; kahtlustuste tõestamiseks toodi avalikkuse ette mitmed valimisjaoskondades filmitud videod valimiskomisjonide ebakorrektsest tegevusest.
* Eesti peaministrile Andrus Ansipile ja Läti peaministrile Valdis Dombrovskisele anti Saksamaal Freiburgis toimunud pidulikul autasustamistseremoonial kätte Friedrich-August-von-Hayek-Stiftungi rahvusvaheline preemia.

## [[5. detsember]]

* Ameerika Ühendriikide Postiteenistus avalikustas kulude kärpimise kava, mis näeb ette enam kui poole postitöötluskeskuste sulgemise ja 28 000 postitöötaja koondamise.
* Belgias Brüsselis algas Euroopa Parlamendi korraldatud kahepäevane Euroopa Liidu liikmesriikide parlamentide esindajate ühisnõupidamine, mis keskendus Euroopa demograafilistele arengutele ja sotsiaalsele sidususele. Riigikogu esindajana viibis üritusel Yana Toom.
* Belgias Brüsselis algas kahepäevane Euroopa innovaatika konverents.
* Saksamaal Bonnis algas rahvusvaheline konverents, kus arutatakse Afganistani tulevikuga seotud küsimusi.
* Suurbritannias pälvis Turneri auhinna kujur Martin Boyce.
* Venemaal Moskvas ja Peterburis toimusid poliitiliste opositsiooniliikumiste korraldatud meeleavaldused, kus protesteeriti 4. detsembri Riigiduuma valimistel aset leidnud rikkumiste ja kallutatud valimistulemuste vastu. Politsei pidas kahes linnas kokku kinni umbes 400 inimest. 
* Eesti kaitseväe juhatajana astus ametisse brigaadikindral Riho Terras. Kell 12.00 Kaitseväe Peastaabi hoone juures toimunud ameti üleandmise tseremoonial osalesid president Toomas Hendrik Ilves ja mitmed valitsuse liikmed.
* Eestisse saabus visiidile Valgevene endine riigipea Stanisłaŭ Šuškievič, kes kohtus siin XII Riigikogu esimehe Ene Ergmaga.
* Isamaa ja Res Publica Liidu eestseisus ei toetanud 77 erakonnaliikme pöördumist, milles nõuti ministrite Juhan Partsi ja Ken-Marti Vaheri tagasiastumist nende võimaliku seotuse tõttu Venemaa ärimeestele elamislubade hankimise skandaaliga.
* Isamaa ja Res Publica Liiduga liitus diplomaat ja ettevõtja Eerik-Niiles Kross.
* Riigikogu korruptsioonikomisjon algatas seoses Venemaa ärimeestele elamislubade hankimise skandaaliga Riigikogu liikme Siim Kabritsa ja endise Riigikogu liikme Indrek Raudse majandushuvide deklaratsioonide kontrolli.
* Pärnu Endla teatri pealavastaja Tiit Palu teatas, et lahkub aasta lõpus ametist suutmatuse tõttu teostada oma plaane ja arengukavasid.

## [[6. detsember]]

* Ameerika Ühendriikide teadusajakirjas Proceedings of the National Academy of Sciences of the United States of America ilmus artikkel, milles rühm teadlasi teatas vaktsiini väljatöötamisest Ebola viiruse surmava vormi vastu. Siiani on vaktsiini edukalt katsetatud hiirte peal.
* Ameerika Ühendriikide riigisekretär Hillary Clinton tutvustas Genfis Ameerika Ühendriikide uut poliitikat homoseksuaalsete inimeste õiguste kaitsel. Clintoni sõnul kavatseb USA edaspidi käsitleda homoseksuaalsete inimeste õigusi osana inimõigustest ning võidelda muudes maailma riikides seksuaalse sättumuse alusel toimuva diskrimineerimise vastu diplomaatiliste meetmete ja humanitaarabi piirangute kaudu.
* Ameerika Ühendriikides registreeritud rahvusvaheline pangandusgrupp Citigroup avalikustas kava koondada kulude kokkuhoiu eesmärgil 4500 töötajat.
* Belgias vannutati ametisse peaminister Elio Di Rupo valitsuskabinet. Belgia oli olnud ilma valitsuseta 541 päeva alates 2010. aasta parlamendivalimistest.
* Kreeka parlament võttis vastu 2012. aasta riigieelarve, mille eesmärk on ulatuslike maksutõusude ja kulude kärpimise abil vähendada Kreeka eelarvedefitsiiti 5,4 protsendini Kreeka sisemajanduse kogutoodangust.
* Saint Lucial astus ametisse peaminister Kenny Anthony valitsuskabinet.
* Venemaal Moskvas ja Peterburis toimusid poliitiliste opositsiooniliikumiste korraldatud meeleavaldused, kus protesteeriti 4. detsembri Riigiduuma valimistel aset leidnud rikkumiste ja kallutatud valimistulemuste vastu. Politsei pidas kahes linnas kokku kinni umbes 500 inimest. 
* Eestis alustas parlamendist lahkunud Indrek Raudse asemel XII Riigikogu asendusliikmena tööd Andres Jalak.
* Tallinnas Mustpeade majas anti üle Saksa Majanduse Auhind Eestis, mille pälvis Eesti mööblitootmisettevõte Suwem.

## [[7. detsember]]

* Ameerika Ühendriikides Chicagos mõistis kohus korruptsioonis süüdi tunnistatud Illinois' osariigi endisele kubernerile Rod Blagojevichile 14-aastase vanglakaristuse.
* Egiptuses astus ametisse peaminister Kamāl al-Janzūrī valitsus.
* Iisraeli ekspresident, vägistamises ja seksuaalses ahistamises süüdi mõistetud Moshe Katsav alustas seitsmeaastase vanglakaristuse kandmist.
* Kasahstani parlamendi ülemkoda otsustas seoses riigi iseseisvumise 20. aastapäevaga anda amnestia enam kui 16 000 vangile.
* Keenia parlament kiitis heaks Keenia vägede ühinemise Aafrika Liidu sõjalise missiooniga Somaalias.
* Ukraina Ülemraada võttis esimesel lugemisel vastu seaduse, millega tõsteti naiste minimaalset abiellumisiga ühe aasta võrra 17. eluaastalt 18. eluaastale. Meestel oli abiellumisõiguse alampiiriks juba varem 18 aastat.
* Venemaa president Dmitri Medvedev nimetas Adõgee Vabariigi presidendiks ka seni seda ametit pidanud Aslan Thakušinovi.
* Venemaal kutsus Nõukogude Liidu viimane president Mihhail Gorbatšov võime üles tühistama ulatuslike pettuste tõttu 4. detsembril toimunud Riigiduuma valimiste tulemused ja korraldama uued valimised.
* Venemaa Põhja-Kaukaasia sõjaväeringkonna kohus mõistis major Vladimir Klenkovi süüdi Gruusia kasuks luuramises ja määras talle karistuseks 12 aastat range režiimiga koloonias.
* Eestis Tallinnas toimus Baltimaade transpordiministrite kohtumine, kus Eestit esindas majandus- ja kommunikatsiooniminister Juhan Parts. Ministrid kirjutasid alla Rail Balticu raudteetrassi rajamist puudutava ühiste kavatsuste deklaratsiooni.
* XII Riigikogu võttis häältega 55:44 vastu Eesti 2012. aasta riigieelarve.
* XII Riigikogu otsustas anda Eesti Haigekassa ja Eesti Töötukassa reservid alates 2012. aasta algusest rahandusministeeriumi riigikassa osakonna haldusalasse.
* Eesti Teaduste Akadeemia üldkogul valiti seitse uut akadeemikut. Eesti esimeseks muusikaakadeemikuks valiti helilooja Arvo Pärt. Lisaks said akadeemikuteks Martti Raidal, Jakob Kübarsepp, Toomas Asser, Urmas Kõljalg, Margus Lopp ja Karl Pajusalu.
* Riigikohtu üldkogu kinnitas kohtunike distsiplinaarkolleegiumi otsuse, millega mõisteti Pärnu kohtunik Aivar Koppel süüdi ametikohustuste täitmata jätmises ja tagandati ta kohtuniku ametist.

## [[8. detsember]]

* Ameerika Ühendriikides Virginia osariigis Blacksburgis Virginia Polütehnilise Instituudi ja Osariigi Ülikooli territooriumil leidis aset tulistamine, milles hukkus 2 inimest. Üks hukkunutest oli tule avanud Ross Truett Ashley. Sama ülikooli territooriumil toimus sarnane, kuid suurema ohvrite arvuga (32 hukkunut) vahejuhtum ka aprillis 2007.
* Belgias Brüsselis algas Euroopa Ülemkogu kahepäevane istung, kus Eestit esindas peaminister Andrus Ansip.
* Gibraltaris toimusid parlamendivalimised. Valimised võitis 48,9 protsendi valijate toetusel Gibraltari Sotsialistliku Tööpartei ja Gibraltari Liberaalse Partei valimisliit, saades 17-kohalises parlamendis 10 kohta. Valimisaktiivsus oli 82,5 protsenti.
* Malawi justiitsminister Ephraim Chiume teatas, et kavatseb üle vaadata mitmed vastuolulised seadused, teiste seas ka homoseksuaalseid vahekordi kriminaliseerivad õigusaktid. Võimud põhjendasid otsust muutunud avaliku arvamusega, otsuse tegelikuks põhjuseks peetakse Suurbritannia ja Ameerika Ühendriikide lubadusi lõpetada humanitaarabi riikidele, kus homoseksuaalsus on kriminaliseeritud.
* Eesti Rahvusraamatukogus toimus neljas rahvusvaheline seminar "Digitaalne mälu", mis keskendus sel korral autoriõiguse küsimustele.
* Tartu Ülikoolis esines avaliku loenguga "Evolutionary modernization and cultural change" nimekas politoloog, Michigani ülikooli professor ja Skytte 2011. aasta auhinna laureaat Ronald Inglehart.

## [[9. detsember]]

* ÜRO peasekretär Ban Ki-moon saabus ametlikule visiidile Somaaliasse seoses ÜRO Somaalia esinduse üleviimisega Keeniast Nairobist Muqdishosse.
* Belgias Brüsselis lõppes Euroopa Ülemkogu istung:
** Horvaatia allkirjastas liitumislepingu Euroopa Liiduga, mis näeb ette riigi ühinemise Euroopa Liiduga 2013. aasta keskel.
** Suurbritannia peaminister David Cameron pani veto Lissaboni lepingu muutmise kavale, mida Euroopa Liidu liikmesriikide juhid nägid ühe võimaliku lahendusena Euroopa riigivõlakriisile. Cameron väitis, et lepingu muutmisega nõustumine tähendaks riiklikust iseseisvusest loobumist.
** Euroopa Liidu riigijuhid võtsid vastu otsuse sõlmida uus rahanduskokkulepe, mis näeb ette liikmesriikide eelarveprojektide läbivaatamise Euroopa Komisjoni poolt ja reaalsed sanktsioonid eelarvepõhimõtete rikkujate vastu. Lõpuks ühinesid kokkuleppega kõik Euroopa Liidu liikmesriigid peale Suurbritannia.
* Gibraltari peaministrina astus ametisse Fabian Picardo.
* Hollandi suursaadik Indoneesias Tjeerd de Zwaan vabandas Hollandi võimude nimel ametlikult 1947. aastal Hollandi armee toime pandud veresauna eest Rawagede külas, kus Indoneesia vabadusvõitluse ajal mõrvati 150 inimest.
* India idaosas Kolkata linna suurhaiglas puhkenud tulekahjus hukkus vähemalt 89 inimest. Tuletõrjujatel läks tulekahju kontrolli alla saamiseks aega viis tundi.
* Itaalia pealinnas Roomas plahvatas maksuametile saadetud kirjapomm. Plahvatuses sai vigastusi maksuameti büroo direktor Marco Cuccugna, kes avas saadetise. Saadetisest leiti lendleht Itaalia anarhistlikult rühmituselt FAI, mis saatis kaks päeva varem kirjapommi ka Saksamaa suurpanga Deutsche Bank peakorterisse.
* Kamerunis nimetati ametisse peaminister Philémon Yangi valitsuse uus koosseis.
* Poola energiaettevõte PGE teatas, et külmutab vastuvõtmatute tingimuste tõttu oma osaluse Baltimaade ja Poola ühisprojektis Leedusse uue tuumaelektrijaama rajamiseks.
* Venemaal astus ametist tagasi Tšuvaššia peaminister Oleg Makarov. Tema kohuseid asus täitma Mihhail Nozdrjakov.
* Eestis tabas Saaremaad torm Friedhelm, mis tõi kaasa mitmesuguseid kahjustusi. Muuhulgas murdis torm Kuressaare linna ühe sümboli, trahter Veski koduks oleva tuuleveski ühe tiiva.
* Eesti Rahvusraamatukogus toimus kirjandusfoorum "Paabeli raamatukogu".

## [[10. detsember]]

* Argentina president Cristina Fernández de Kirchner vannutati ametisse teiseks ametiajaks. Tema valitsuskabineti ülemana alustas tööd Juan Manuel Abal Medina.
* Belgias võitis peaminister Elio Di Rupo valitsuskabinet Esindajatekojas häältega 89:54 usaldushääletuse.
* Filipiinide pealinna Manila lähistel Paranaque linnas kukkus koolihoonesse väikelennuk. Õnnetuses hukkus vähemalt 11 inimest, nende seas kaks last. Puhkenud tulekahjus sai kannatada vähemalt 30 kooli läheduses asunud elumaja.
* Jeemenis vannutati ametisse peaminister Muḩammad Bāsindwah' valitsuskabinet.
* Lõuna-Osseetia president Eduard Kokoitõ astus ametist tagasi. 
* Norra pealinnas Oslos anti Libeeria presidendile Ellen Johnson-Sirleafile, Libeeria rahuaktivistile Leymah Gboweele ja Jeemeni demokraatliku liikumise ühele eestvedajale Tawakul Karmānile üle 2011. aasta Nobeli rahuauhind.
* Peruus astus tagasi peaminister Salomón Lerner Ghitis. Uueks peaministriks sai senine siseminister Oscar Valdés, kes vannutati ametisse järgmisel päeval.
* Venemaa linnades toimusid meeleavaldused Riigiduuma valimistel väidetavalt aset leidnud valimispettuste vastu. Suurim meeleavaldus toimus pealinnas Moskvas Bolotnaja väljakul, kus osales eri andmetel 50 000 – 80 000 inimest. Väheste osavõtjatega toetusaktsioon toimus ka Tallinnas Venemaa Föderatsiooni saatkonna juures.
* Eestis Väätsal kogunes Isamaa ja Res Publica Liidu erakorraline volikogu:
** Enne volikogu sai teatavaks, et Venemaa ärimeestele elamislubade hankimise skandaali sattunud erakonna liikmed Indrek Raudne ja Nikolai Stelmach olid esitanud ise avaldused erakonnast lahkumiseks. Volikogu mõistis nende tegevuse elamislubade hankimisel hukka. 
** Volikogu ei kutsunud ametist tagasi ministreid Ken-Marti Vaherit ja Juhan Partsi, kelle tagasikutsumist nõudsid seoses eelnimetatud skandaaliga mitmed erakonnaliikmed.
** Volikogu istungi järel teatas majandus- ja kommunikatsiooniminister Juhan Parts, et ta ei kandideeri jaanuaris toimuval erakonna üldkogul erakonna esimeheks.
* Tallinnas kogunes Sotsiaaldemokraatliku Erakonna volikogu.
* Tallinnas kogunes Eesti Keskerakonna volikogu.

## [[11. detsember]]

* Elevandiluurannikul toimusid parlamendivalimised.
* Lõuna-Osseetia presidendi kohuseid asus eelmisel päeval tagasi astunud Eduard Kokoitõ asemel täitma peaminister Vadim Brovtsev.
* Prantsusmaa endine peaminister Dominique de Villepin teatas, et kandideerib 2012. aasta aprillis peetavatel presidendivalimistel.

## [[12. detsember]]

* Ameerika Ühendriikides New Yorgis koos olnud Rahvusvahelise Kriminaalkohtu assamblee valis Eesti esindaja Tiina Intelmanni assamblee presidendiks.
* Euroopa Komisjon esitas ettepaneku Euroopa piiride valvamise süsteemi EUROSUR loomiseks.
* Kanada teatas, et taganeb Kyōto protokollist.
* Paapua Uus-Guinea ülemkohus otsustas, et 2. augustil parlamendis vastu võetud otsus peaministri tagandamisest ja Peter O'Neilli valimine peaministriks oli õigustühine. Kohus nõudis peaminister Michael Somare kohest ametisse ennistamist. Peaminister O'Neill keeldus ametist lahkumast ning valiti samal päeval 69 poolt- ja 0 vastuhäälega peaministriks tagasi.
* Tuneesia Asutav Kogu valis presidendiks Al-Munşif al-Marzūqī, kes astus ametisse järgmisel päeval.
* Venemaal astus ametist tagasi Vologda oblasti kuberner Vjatšeslav Pozgaljov.
* Eesti peaminister Andrus Ansip viibis ühepäevasel töövisiidil Soomes.
* Eestisse saabus kahepäevasele ametlikule visiidile Taani kaitseminister Nick Hækkerup, kes kohtus kaitseminister Mart Laariga ja asetas pärja Vabadussõja võidusamba jalamile.
* Eesti Teaduste Akadeemia hoones Tallinnas tähistati XIX õiguskeelepäeva. Konverentsi avas justiitsminister Kristen Michal.

## [[13. detsember]]

* Belgias Liège'i kesklinnas tulistas mees inimeste pihta ja viskas rahva hulka käsigranaate. Hukkus viis inimest ja vigastada sai üle saja inimese. 
* Malaisia kuningana astus ametisse Tuanku Abdul Halim Muadzam Shah ibni al-Marhum Sultan Badlishah.
* Paapua Uus-Guineal eelmisel päeval peaministriks ennistatud Michael Somare nimetas ametisse oma valitsuskabineti. 
* Rooma paavst Benedictus XVI nimetas eesti helilooja Arvo Pärdi oma kultuurinõukogu liikmeks. 
* Tallinnas Mustpeade majas anti Tallinna Ülikooli professorile Rein Rauale üle Jaapani Tõusva Päikese Ordeni aumärk.

## [[14. detsember]]

* Ameerika Ühendriikide ajakiri Time valis 2011. aasta inimeseks araabia kevadet sümboliseeriva "protestija".
* Belgias Brüsselis algas Euroopa Liidu ja Venemaa kahepäevane tippkohtumine.
* Indias Lääne-Bengalis suri mürgise alkoholi joomise tagajärjel vähemalt 120 inimest.
* Kuveidis astus ametisse peaminister Jābir Mubārak al-Ḩamad aş-Şabāḩi valitsuskabinet. Peaminister ise oli ametisse vannutatud juba 4. detsembril.
* Norras Olesundis ristis Norra transpordiminister BLRT Grupi Fiskerstrandi laevatehases valmistatud maailma suurima gaasipraami Boknafjord.
* Paapua Uus-Guinea kindralkuberner Michael Ogio vannutas ametisse kohtu poolt peaministriks ennistatud Michael Somare valitsuse. Samal päeval peatas parlament kindralkuberneri volitused ja nimetas ajutiseks kindralkuberneriks Jeffrey Nape'i, kes vannutas peaministriks uuesti Peter O'Neilli.
* Šveitsi parlament valis Liidunõukogu uueks liikmeks Micheline Calmy-Rey asemele Alain Berset'. Šveitsi liidupresidendiks 2012. aastaks valiti Eveline Widmer-Schlumpf ja asepresidendiks Ueli Maurer. 
* Venemaa Riigiduuma spiiker Boriss Grõzlov lahkus ametist.
* Venemaa president Dmitri Medvedev kinnitas Vologda oblasti kuberneri Vjatšeslav Pozgaljovi lahkumise ametist ja nimetas kuberneri kohusetäitjaks Oleg Kuvšinnikovi.
* Eesti peaminister Andrus Ansip kohtus Eestis resideerivate välisriikide suursaadikutega.
* Eesti keskkonnaminister Keit Pentus ja Euroopa Meteoroloogiasatelliitide Kasutamise Organisatsiooni (EUMETSAT) peadirektor Alain Ratier allkirjastasid Tallinnas lepingu, millega Eesti sai selle organisatsiooni täisliikmeks
* Isamaa ja Res Publica Liidu esimehele ja kaitseministrile Mart Laarile anti kommunismi kuritegude uurimise eest Ungaris Terrorhaza muuseumis Sándor Petőfi auhind.

## [[15. detsember]]

* Ameerika Ühendriikide president Barack Obama kuulutas Põhja-Carolinas Fort Braggi sõjaväebaasis peetud kõnes Iraagi sõja ametlikult lõppenuks. 
* Euroopa Komisjon avalikustas aruande "Tööhõive ja Euroopa sotsiaalne areng" ning selle põhjal koostatud poliitikasoovitused.
* Hollandis Haagis algas Euroopa Liidu liikmesriikide peaprokuröride kahepäevane foorum, kus Eestit esindas riigi peaprokurör Norman Aas.
* Island tunnustas esimese lääneriigina Palestiina riiklikku iseseisvust. 
* Prantsusmaa kohus mõistis endise presidendi Jacques Chiraci süüdi korruptsioonis ja määras talle kaheaastase tingimisi vangistuse. 
* Prantsusmaa kohus mõistis Carlose või Šaakali nime all tuntud Venezuela terroristile Ilich Ramírez Sánchezele eluaegse vanglakaristuse.
* Süüria sõjaväest deserteerunud mässulised tapsid riigi lõunaosas 27 valitsusvägede sõdurit. 
* Šveitsis Genfis algas Maailma Kaubandusorganisatsiooni kolmepäevane ministrite konverents.
* Venemaa president Dmitri Medvedev nimetas oma esindajaks Volga föderaalringkonnas Mihhail Babitši. 
* Venemaal Jenissei jõel aatomijäälõhkuja Vaigatš pardal puhkes tulekahju, milles hukkus kaks meeskonnaliiget.
* Eesti president Toomas Hendrik Ilves alustas kahepäevast töövisiiti Portugalis, et juhatada Lissabonis Euroopa Komisjoni e-tervise töörühma istungit ning kohtuda Portugali presidendi Aníbal Cavaco Silvaga.
* Eestit külastas NATO asepeasekretär Claudio Bisogniero, kes kohtus visiidi raames kaitseminister Mart Laariga. 
* Tallinna linnavolikogu võttis vastu Tallinna 2012. aasta eelarve, mille maht on umbes 475,2 miljonit eurot.

## [[16. detsember]]

* Europol avalikustas Euroopa riikides läbi viidud lasteporno reidi tulemused. Kokku vahistati 22 riigis 112 kahtlusalust. Eestis algatati 12 menetlust isikute suhtes, keda kahtlustatakse lastepornograafia valmistamises või sellele kaasa aitamises.
* Maailma Kaubandusorganisatsiooni ministrite konverentsil Genfis võeti Venemaa vastu organisatsiooni täisliikmeks.
* Rahvusvaheline Kriminaalkohus tühistas Rwanda hutude relvarühmituse FLDR juhile Callixte Mbarushimanale esitatud süüdistused 2009. aastal Kongo Demokraatliku Vabariigi territooriumil toime pandud mõrvades ja vägistamistes, sest nende kinnitamiseks nappis tõendeid. Vahi all hoitud Mbarushimana vabastati samal päeval.
* Ühinenud Rahvaste Organisatsioon otsustas tühistada Liibüa keskpanga vastu kehtinud majandussanktsioonid, andes sellega Liibüa uuele valitsusele juurdepääsu Mu‘ammar al-Qadhdhāfī valitsuse ajal külmutatud rahalistele vahenditele välispankades.
* Ameerika Ühendriikides algas kohtuprotsess reamees Bradley Manningi üle, keda süüdistatakse suure hulga salajaste riiklike dokumentide lekitamises ühendusele WikiLeaks.
* Hollandis avaldati sõltumatu komisjoni aruanne, mille kohaselt on alates 1945. aastast tuhanded lapsed kogenud Hollandi katoliku kiriku institutsioonides seksuaalset ahistamist.
* Itaalia parlamendi alamkoda kiitis häältega 495:88 heaks peaminister Mario Monti majandusreformide ja kärbete paketi, mis peaks Itaaliale tervikuna säästma 33 miljardit eurot.
* Kasahstanis Žangaözeni linnas puhkesid kokkupõrked streikivate naftatööliste ja miilitsa vahel. Korrakaitsejõud avasid streikijate pihta tule, mitteametlikel andmetel hukkus vähemalt 11 inimest.
* Kongo Demokraatliku Vabariigi ülemkohus kuulutas presidendivalimiste võitjaks ametis oleva presidendi Joseph Kabila.
* Moldova parlamendis ebaõnnestusid taas presidendivalimised. Ainus presidendikandidaat Marian Lupu kogus 58 häält, valituks osutumiseks oleks vajalik olnud 61 parlamendiliikme toetus.
* Venemaa uueks rahandusministriks sai Anton Siluanov.
* Eestis Tartus teaduskeskuses Ahhaa toimus Eesti-Läti koostöökonverents. 
* Eesti Riiklik Sümfooniaorkester tähistas Estonia kontserdisaalis toimunud piduliku kontserdiga "Sõjasümfooniad" oma tegutsemise 85. aastapäeva. Juhatas orkestri peadirigent Neeme Järvi.

## [[17. detsember]]

* Bulgaarias lõppes kolm nädalat kestnud üleriigiline raudteetööliste streik, sest riiklik raudtee-ettevõte ja ametiühingud jõudsid kokkuleppele uue kollektiivlepingu osas. Streigi kutsus esile riigiraudtee massiline koondamiskava, mis on Maailmapangalt 230-miljonilise euro suuruse laenu saamise eeltingimuseks.
* Filipiinide Mindanao saart tabas troopiline torm, mis tõi kaasa ulatuslikud üleujutused. Esialgsetel hinnangutel hukkus üleujutustes enam kui 1000 inimest ja veel üle 1000 kuulutati kadunuks.
* Gabonis toimusid parlamendivalimised.
* Kasahstanis kuulutas president Nursultan Nazarbajev seoses eelmisel päeval Žangaözenis puhkenud vägivaldsete meeleavaldustega linnas välja kolmenädalase eriolukorra. Vaatamata sellele rahutused jätkusid ja levisid ka linnast väljapoole.
* Liibüat külastas Ameerika Ühendriikide kaitseminister Leon Panetta.
* Suurbritannias vabastas Konservatiivne Partei ametist transpordiministri erasekretäri parlamendis Aidan Burley ja algatas tema suhtes erakonnasisese uurimise. Konservatiivne ajaleht The Mail on Sunday oli avaldanud pildi, kus Burley poseeris ühel poissmeestepeol SS-i vormiriietust kandva mehe kõrval.
* Tuneesias Sīdī Bū Zaydi linnas avati ausammas ennast aasta tagasi põlema süüdanud ja sellega Araabia kevade rahutused algatanud tänavakaupmehele Muḩammad al-Bū‘azīzīle.
* Eesti Reformierakond teatas, et erakonda astusid Pöide vallavanem Jüri Linde ja Mooste vallavanem Ülo Needo.

## [[18. detsember]]

* Iraagist lahkusid viimased Ameerika Ühendriikide väeüksused. Viimane umbes 100 soomukist ja 500 sõdurist koosnev kolonn lahkus öösel Lõuna-Iraagist Kuveidi territooriumile.
* Lätis Riias algas Baltimaade parlamentide väliskomisjonide kahepäevane töökohtumine, kus arutati Euroopa Liidu naabruspoliitika küsimusi. Eestit esindasid kohtumisel Marko Mihkelson, Sven Mikser, Kadri Simson ja Margus Hanson.
* Pakistani president Asif Ali Zardari pöördus kodumaale tagasi Araabia Ühendemiraatidest, kus ta oli viibinud ravil alates 6. detsembrist.
* Venemaa ranniku lähistel Ohhoota meres, umbes 200&nbsp;km kaugusel Sahhalini saarest läks transportimise ajal tugeva tormi tõttu ümber ujuv naftapuurtorn Kolskaja. Puurtorni pardal oli 67 inimest, kellest 14 õnnestus kohe päästa, 4 hukkus ja ülejäänud jäid esialgu kadunuks. Hiljem tunnistati kõik kadunud hukkunuks.
* Venemaa opositsiooniline liberaalne erakond Jabloko otsustas esitada oma kandidaadiks 2012. aasta presidendivalimistel Grigori Javlinski.
* Eestis hakkas ilmuma uus teoloogiline veebiajakiri Kirik & Teoloogia.

## [[19. detsember]]

* Belgias Brüsselis toimus Euroopa Liidu keskkonnanõukogu istung, kus Eestit esindas keskkonnaminister Keit Pentus.
* Kõrgõzstani president Almazbek Atambajev allkirjastas määruse, millega kuulutati president Kurmanbek Bakijevi kukutamise kuupäev 7. aprill riiklikus tähtpäevaks rahvarevolutsiooni päeva nime all.
* Liechtenstein liitus ametlikult Schengeni viisaruumiga.
* Läti keskvalimiskomisjon kinnitas vene keele teiseks riigikeeleks tunnistamiseks läbi viidud allkirjade kogumise kampaania tulemused. Vene keele kui teise riigikeele toetuseks anti 187 378 allkirja, mis moodustab 12,14 protsenti Läti hääleõiguslikust elanikkonnast.
* Põhja-Korea riiklik televisioon teatas riigijuhi Kim Chŏng-ili surmast. Väidetavalt suri riigijuht väljasõidul oma rongis 17. detsembril südamerabandusse.
* Rootsi autotootja Saab Automobile esitas pankrotiavalduse. Firma võlad ulatuvad umbes 7 miljardi Rootsi kroonini.
* Valgevene pealinnas Minskis toimus 2010. aasta presidendivalimiste esimese aastapäeva puhul opositsiooni meeleavaldus, mis aeti eriüksuste ja miilitsa poolt jõudu kasutades laiali. Vahistati mitmed opositsiooni aktivistid.
* Eestis Türil kuulutas Eesti Ringhäälingute Liit välja parima eetriajakirjaniku aastaauhinna Kuldmikrofon laureaadi, kelleks osutus TV3 diktor Sirje Eesmaa.

## [[20. detsember]]

* Ameerika Ühendriikide Kongressi Esindajatekoda lükkas tagasi president Barack Obama seaduseelnõu, mis nägi majanduse elavdamiseks ette tööjõumaksude tõusu ajutise peatamise. Riigil oleks eelnõu tulemusel 2012. aastal jäänud saamata 33 miljardit USA dollarit tulu.
* Djibouti saatis Somaalia pealinna Muqdishosse esimesed 100 sõdurit lubatud 800-mehelisest väekontingendist. Sellega sai Djiboutist kolmas riik, kes osaleb Aafrika Liidu rahutagamismissioonil Somaalias.
* Hispaania parlament valis häältega 187:149 riigi uueks peaministriks parlamendivalimised võitnud Rahvapartei juhi Mariano Rajoy.
* Kongo Demokraatliku Vabariigi president Joseph Kabila andis ametivande, asudes teiseks ametiajaks presidendi ametisse.
* Kuubas jõustus finantsreform, mis lubab pankadel väljastada laene eraisikutele ja väikeettevõtetele.
* Uruguay pealinnas Montevideos toimunud Lõuna-Ameerika riikide kaubandusühenduse Mercosur koosolekul otsustati sulgeda ühenduse liikmesriikide sadamad Falklandi saarte lipu all sõitvatele laevadele.
* Venemaa keskvalimiskomisjon registreeris esimese ametliku presidendikandidaadina 2012. aasta presidendivalimistel peaminister Vladimir Putini. 
* Eesti välisminister Urmas Paet viibis ühepäevasel töövisiidil Prantsusmaal, kus ta kohtus oma sealse kolleegi Alain Juppéga.
* Eesti ajakirjandus teatas Euroopa Parlamendi sõltumatu liikme Indrek Tarandi astumisest mittetulundusühingusse Vaba Isamaaline Kodanik, mis koondab peamiselt Isamaa ja Res Publica Liiduga seotud rahvuslik-konservatiivset ideoloogiat esindavaid poliitikuid.

## [[21. detsember]]

* Afganistanis Ghaznī provintsis hukkus teeäärse pommi plahvatamisel viis Poola sõdurit. Neist kolm surid sündmuskohal ja kaks hiljem haiglas vigastustesse. Vastutuse rünnaku eest võttis islamistlik liikumine Ţālebān.
* Etioopia kohus mõistis kuus kuud tagasi kinni võetud Rootsi ajakirjanikud Johan Perssoni ja Martin Schibbye süüdi terrorismi toetamises. Rootsi peaminister Fredrik Reinfeldt kritiseeris Etioopia kohtu otsust ja nõudis ajakirjanike vabastamist.
* Hispaania peaministrina vannutati ametisse Mariano Rajoy.
* Mehhikos saadeti korruptsioonivastase võitluse käigus laiali Veracruzi ja Boca del Río politsei; töö kaotas umbes 900 politseiametnikku. Korrakaitse võttis linnades üle Mehhiko merevägi.
* Soomes Kotka sadamas peeti kinni Mani saare lipu all sõitnud kaubalaev Thor Liberty, mille sihtkohaks oli Hiina. Laeva pardal oli 160 tonni lõhkeainet, mis oli korrektselt deklareeritud, kuid ka 69 Patriot-tüüpi raketti, mis olid deklareeritud ilutulestikurakettidena. Hiljem selgus Saksamaa võimude vahendatud informatsioonist, et relvasaadetis oli mõeldud Lõuna-Koreale.
* Venemaal kogunes esimesele istungile Riigiduuma uus koosseis. Riigiduuma uueks spiikriks valiti võimupartei Ühtne Venemaa esindaja Sergei Narõškin.
* Venemaa Föderatsiooni Ülemkohtu presiidium tunnistas seaduslikuks Baškortostani parlamendi otsuse kuulutada vabariigi territooriumil muslimite usupühad vabadeks päevadeks. Ülemkohtu otsus laieneb ka teistele föderaalsetele haldusüksustele, kes peaksid soovima võimaldada kohalikel islamikogukondadel oma usupühi tähistada.
* Eestis Tallinna Kunstihoone galeriis anti kunstnik Paul Kuimetile üle Eduard Wiiralti stipendium.
* Harju Maakohus mõistis jalgpalliametniku ja spordiajakirjaniku Margus Luige kaheks aastaks ja seitsmeks kuuks vangi, tunnistades ta süüdi pedofiilias ja lasteporno valdamises.

## [[22. detsember]]

* Ameerika Ühendriikide endine president George H. W. Bush teatas oma toetusest Vabariikliku Partei presidendikandidaadiks pürgivale Mitt Romneyle.
* Gaboni parlamendivalimiste võitjaks kuulutati president Ali Bongo Ondimba valitsev koalitsioon, mis sai 120-kohalises parlamendis 114 kohta.
* Iraagi pealinnas Bagdadis plahvatas eri asukohtades 13 pommi. Pommirünnakutes hukkus 63 inimest ja veel 185 sai vigastada.
* Itaalia parlamendi ülemkoda Senat andis häältega 257:41 heakskiidu peaminister Mario Monti kärpekavale, mis võimaldab Itaalial 2012. aastal säästa 30 miljardit eurot.
* Läti Seim keeldus arutlemast seaduseelnõu vene keele kehtestamiseks teise riigikeelena ega saatnud seda isegi edasi parlamendikomisjonidesse, mistõttu läheb nüüd eelnõu rahvahääletusele.
* Pakistani peaminister Yousaf Raza Gillani teatas avalikkusele, et tema valitsuskabineti vastu kavandatakse vandenõu. Peaminister vihjas kaudselt sõjaväe osalusele vandenõus ja nimetas selle eesmärgina riigis sõjaväelise diktatuuri kehtestamist.
* Prantsusmaa parlamendi alamkoda Rahvusassamblee kiitis heaks seaduseelnõu, mis kriminaliseerib armeenlaste genotsiidi eitamise. Türgi vastas Prantsusmaa parlamendi otsusele suursaadiku tagasikutsumise ning poliitiliste visiitide, sõjaliste koostööprojektide ja ühisõppuste külmutamisega.
* Saksamaa rahvuslik lennufirma Lufthansa teatas, et on sõlminud Suurbritannia lennufirma British Airways omanikfirmaga International Airlines Group (IAG) lepingu lennufirma British Midland International (BMI) müügiks. IAG tasub omandatava BMI eest Lufthansale 172,5 miljonit Suurbritannia naelsterlingit.
* Venemaal avaldati fondi "Ühiskondlik arvamus" avaliku arvamuse küsitluse tulemused, mille kohaselt toetab 25% Venemaa kodanikest Riigiduuma valimiste tulemuste tühistamist ja kordusvalimiste läbiviimist.
* Eestis Tallinnas toimus seeria kultuuriüritusi, millega lõppes Tallinna aasta Euroopa kultuuripealinnana 2011.
* Eesti siseminister Ken-Marti Vaher allkirjastas Politsei- ja Piirivalveameti uue põhimääruse, mis jõustub 1. jaanuaril 2012 ja millega taastatakse ameti koosseisus eraldi struktuuriüksusena keskkriminaalpolitsei.
* Eesti valitsus kinnitas Tartu Ülikooli nõukogu uue koosseisu, mille volitused jõustuvad 1. jaanuaril 2012. Uues nõukogus on 11 liiget, kellest 5 nimetab ülikooli senat, 1 Eesti Teaduste Akadeemia ning 5 haridus- ja teadusminister.
* Eesti valitsus lükkas tagasi 15 venekeelse keskkooli taotluse pikendada nende üleminekuaega eestikeelsele õppele.
* Eesti Ajalehtede Liit andis Harju Maakohtu esimehele Helve Särgavale üle Pressisõbra aunimetusega kaasneva messingist ruupori.
* Ajaleht Äripäev teatas, et on valinud aasta ärimeheks LHV Panga asutaja ja ühe omaniku Rain Lõhmuse.

## [[23. detsember]]

* Ameerika Ühendriikide Kongressi Esindajatekoda kiitis heaks president Barack Obama seaduseelnõu, mis nägi majanduse elavdamiseks ette tööjõumaksude tõusu ajutise peatamise. 20. detsembril oli Esindajatekoda sama eelnõu tagasi lükanud.
* Hiinas Sichuanis mõistis kohus üheksaks aastaks vangi kirjanik Chen Wei, kes oli Internetis avaldanud mitmed oma esseed, kus ta kutsus üles riigis kehtestama sõnavabadust ja reformima Hiina üheparteilist poliitilist režiimi.
* Kuuba president Raúl Castro lubas jõulude ajal hea tahte märgina vabastada ennetähtaegselt 2900 vangi, nende seas ka arvukalt poliitvange.
* Kõrgõzstani parlament valis riigi uueks peaministriks Ömürbek Babanovi.
* Tšehhi pealinnas Prahas toimusid riigi ekspresidendi Václav Haveli riiklikud matused. Eesti president Toomas Hendrik Ilves oli ägeda viirushaiguse tõttu sunnitud oma osalemise matustel tühistama.
* Ungari pealinnas Budapestis ajas politsei laiali parlamendihoone juures toimunud opositsiooni meeleavalduse ja pidas kinni mitmed opositsioonilised poliitikud, teiste seas ka Sotsialistliku Partei esimehe Attila Mesterházy ja riigi endise peaministri Ferenc Gyurcsány.
* Uus-Meremaal Christchurchi linna piirkonnas toimus kohaliku aja järgi kell 13.58 5,8-palline maavärin. 80 minutit hiljem tabas piirkonda teine, umbes sama magnituudiga maavärin. Nende epitsenter asus linnast 26 kilomeetrit loode suunas 4,7 kilomeetri sügavusel maapinnast.
* Eestis nimetas justiitsminister Kristen Michal Tallinna vangla uueks direktoriks Rait Kuuse.

## [[24. detsember]]

* Ameerika Ühendriikide 15-aastane mägironija Jordan Romero sai noorimaks inimeseks, kes on vallutanud iga mandri kõrgeima mäetipu. Viimasena alistas ta Antarktikas 4892 meetri kõrguse Vinsoni mäetipu.
* Iraani merevägi alustas Adeni lahes kümme päeva kestvaid mereväeõppusi.
* Venemaa pealinnas Moskvas Sahharovi prospektil toimus seni suurim opositsiooni meeleavaldus Riigiduuma valimistel aset leidnud valimispettuste ja võimude omavoli vastu. Eri hinnangutel osales vahejuhtumiteta möödunud meeleavaldusel 100 000 – 120 000 inimest.
* Venemaa ajaleht Kommersant teatas luureametkonna GRU juhi Aleksandr Šljahturovi ametist lahkumisest.
* Eestis kuulutasid Tallinna linnapea Edgar Savisaar ja Tartu linnapea Urmas Kruuse välja jõulurahu.

## [[25. detsember]]

* Afganistanis Takhāri provintsis Tāloqāni linnas toimunud matuseid ründas enesetaputerrorist, rünnakus hukkus vähemalt 22 inimest. Hukkunute seas oli ka parlamendisaadik ja endine Põhjaalliansi komandör Mutalib Beg.
* Ameerika Ühendriikides teatas häkkerite rühmitus Anonymous, et on sooritanud eduka rünnaku USA mõttekoja Stratfor serveritele ning varastanud sealt hulgaliselt e-kirju, salasõnu ning krediitkaartide andmeid.
* Nigeerias toimusid mitmetes kirikutes pommiplahvatused, neist kaks esimese jõulupüha teenistuste ajal. Hukkus vähemalt 32 inimest, neist enamus – 27 – pealinna Abuja lähistel Madalla Püha Teresa kirikus korraldatud plahvatuses. Vastutuse rünnakute eest võttis islamistlik terrorirühmitus Boko Haram.
* Paavst Benedictus XVI palvetas oma iga-aastases jõululäkituses Süüria kodusõja lõppemise ja ülemaailmse rahu saabumise eest.
* Transnistrias toimus presidendivalimiste teine voor, mille võitis parlamendi endine esimees Jevgeni Ševtšuk.
* Venemaal Jekaterinburgi suurimal turul Taganski rjad puhkes suur tulekahju, kus said kannatada peamiselt mitmed laohooned. Inimesed põlengus kannatada ei saanud. Tulekahju kustutamiseks kulus peaaegu terve ööpäev.
* Venemaa poliitik ja Nõukogude Liidu viimane president Mihhail Gorbatšov esines avaldusega, milles kutsus üles peaminister Vladimir Putinit poliitikast lahkuma.

## [[26. detsember]]

* Guinea-Bissaus toimus ebaõnnestunud riigipöördekatse, väidetavalt selle taga seisnud mereväe ülem kontradmiral Na Tchuto vahistati.
* Hiinas mõistis kohus kümneks aastaks vangi inimõiguste eest võitleja ja poliitaktivisti Chen Xi, mõistes ta süüdi katsetes õõnestada kehtivat võimu. Chen Xi oli Internetis avaldanud 36 valitsuse ja kommunistliku partei tegevust kritiseerivat esseed.
* Iisraeli ajaleht Jerusalem Post avalikustas informatsiooni, mille kohaselt oli Hollandi parlamendi suuruselt kolmas erakond Vabaduspartei saatnud Hollandi välis- ja kaitseministeeriumile taotlused vaadata üle Türgi edasine liikmesus NATO-s. Vabaduspartei süüdistab Türgit oma seniste liitlaste Iisraeli ja Prantsusmaa hülgamises.
* Iisraeli parlamendi Knesseti hariduskomisjon arutas oma istungil ettepanekut muuta 24. aprill armeenlaste genotsiidi mälestuspäevaks. 
* Iraagi pealinnas Bagdadis ründas enesetaputerrorist lõhkeainega täidetud veoautoga siseministeeriumi hoonet, toimunud plahvatuses hukkus seitse inimest.
* Lõuna-Korea ekspresidendi Kim Dae-jungi lesk Lee Hee-ho saabus koos teda saatva delegatsiooniga P'yŏngyangi, et avaldada austust Põhja-Korea surnud riigijuhile Kim Chŏng-ilile. Lõuna-Korea võimud on rõhutanud, et tegemist ei ole ametliku visiidiga.
* Suurbritannia pealinnas Londoni metroo töötajad alustasid 24-tunnist streiki palgatingimuste parandamiseks.
* Türgi ja Aserbaidžaani energeetikaministrid allkirjastasid Ankaras lepingu Transanatoolia gaasijuhtme rajamiseks, mis võimaldab Aserbaidžaanil tulevikus hakata oma maagaasi Euroopa riikidele tarnima läbi Türgi.
* Venemaa kaitseministeerium kinnitas 24. detsembril teatavaks saanud infot sõjaväeluure ametkonna GRU ülema Aleksandr Šljahturovi ametist lahkumisest ning teatas, et uueks luureülemaks on nimetatud kindralmajor Igor Sergun.
* Venemaa keskvalimiskomisjon kinnitas teisena (Vladimir Putini järel) 2012. aasta presidendivalimiste kandidaadiks erakonna Õiglane Venemaa esindaja Sergei Mironovi.

## [[27. detsember]]

* Ameerika Ühendriikide juhtiv jaekaubandusettevõte Sears Holdings Corporation avalikustas kava sulgeda viletsate müügitulemuste tõttu kuni 120 Searsi ja Kmarti kaubamärgi all tegutsevat kauplust.
* Argentinas teatati, et president Cristina Fernández de Kirchner põeb kilpnäärmevähki ja peab sellega seoses 4. jaanuaril minema lõikusele.
* Hiina teatas GPSi alternatiivi, Hiinas välja arendatud navigatsioonisatelliidi süsteemi Beidou kasutusele võtmisest.
* Venemaal nimetati riigi moderniseerimise eest vastutavaks asepeaministriks senine presidendi administratsiooni ülema asetäitja Vladislav Surkov ja peaministri administratsiooni juhiks Anton Vaino, kes on Karl Vaino pojapoeg.
* Eestis Tallinnas Nokia kontserdimajas toimus 2011. aasta parimate sportlaste autasustamistseremoonia "Spordiaasta tähed 2011". Aasta sportlasteks valiti kettaheitja Gerd Kanter ja ujuja Triin Aljand, aasta treeneriks jalgpallitreener Tarmo Rüütli ja aasta võistkonnaks Eesti jalgpallikoondis. Üritusel osales ka kultuuriminister Rein Lang.
* Eesti Ametiühingute Keskliidu juhatus otsustas peatada oma esindajate volitused Eesti Haigekassa ja Eesti Töötukassa nõukogus ajani, mil valitsus on jõudnud Eesti Tööandjate Keskliiduga kokkuleppele tööandjate tagasipöördumises nimetatud asutuste nõukogudesse.

## [[28. detsember]]

* Bosnia ja Hertsegoviina eri rahvusi esindavad erakonnad jõudsid pärast 14 kuud kestnud valitsuskriisi kokkuleppele uue keskvalitsuse moodustamises.
* Egiptuses Kairos jätkati pärast kahekuist pausi ekspresident Ḩusnī Mubāraki kohtuprotsessi. Pausi kohtupidamises tingis kohtualuse halb tervislik seisund.
* Kreekas võeti vahi alla Áthose mäel tegutseva Vatopedíou õigeusu kloostri ülem Efraim, kellele on esitatud kahtlustus riigile kahjulike maavahetustehingute organiseerimises.
* Küprose pank Marfin Popular Bank teatas oma Eesti filiaali Marfin Pank Eesti müümisest Ukraina ettevõttele Ukrselhosprom. Tehingu väärtuseks on 6,6 miljonit eurot ja see soovitakse lõpule viia hiljemalt veebruaris 2012.
* Põhja-Korea pealinnas P'yŏngyangis algas riigijuhi Kim Chŏng-ili kaks päeva kestev matusetseremoonia. Välisdelegatsioone matustele ei lubatud.
* Süüria riigitelevisioon teatas kuid kestnud rahvarahutuste käigus kinni peetud 755 inimese vabastamisest.

## [[29. detsember]]

* Abhaasias avaldati veebruaris 2011 läbi viidud rahvaloenduse tulemused. Loenduse andmetel elab riigis 240 705 inimest, kellest 122 000 moodustavad abhaasid.
* Jamaical toimusid parlamendivalimised, mille võitis 53,3% häältega opositsiooniline Rahvuslik Rahvapartei.
* Maldiivide turismiministeerium käskis opositsioonilise islamipartei süüdistustest lähtudes sulgeda kõigis riigi kuurortides tegutsevad spaad, sest väidetavalt lokkab nendes prostitutsioon. Kohalikud turismifirmad avaldasid valitsuse otsuse vastu häälekalt protesti, sest riigis on turismi kõrghooaeg.
* Samoa ja Tokelau läksid üle samasse ajavööndisse Austraaliaga, mille tulemusel järgneb riikides 29. detsembrile kohe 31. detsember.
* Tšiilis astus isiklikele põhjustele viidates tagasi kuus kuud ametis olnud haridusminister Felipe Bulnes. Tõenäoliselt olid tagasiastumise tegelikuks ajendiks viimastel kuudel jätkunud massilised üliõpilaste meeleavaldused.
* Türgi õhuvägi korraldas öösel rünnaku Iraagi piiri lähedal asunud kurdide külale Uluderele. Kurdi relvarühmituste liikmete vastu suunatud rünnakus hukkus 35 salakaubavedajast tsiviilisikut, keda peeti ekslikult relvastatud võitlejateks.
* Venemaal Leningradi oblastis toimunud liiklusõnnetuses, kus põrkasid kokku mikrobuss, sõiduauto ja veoauto, hukkus kaheksa inimest, nende seas ka Narva linnavolikogu liige ja Eesti Vene Kodanike Liidu esimees Juri Mišin.
* Venemaal Murmanski oblastis Rosljakovo asulas puhkes tulekahju seal dokis olnud aatomiallveelaeval Jekaterinburg. Tulekahju puhkes allveelaeva remondi käigus, kergeid vigastusi sai tulekahju kustutamisel kaks tuletõrjujat ja seitse mereväelast.

## [[30. detsember]]

* Hispaania uus konservatiivne valitsus avalikustas oma kärpekava, mis näeb 2012. aastal ette 8,9 miljardi euro ulatuses avaliku sektori kulude kärpimist.
* Põhja-Koreas nimetas Korea Tööpartei poliitbüroo oma koosolekul riigi armee uueks ülemjuhatajaks Kim Chŏng-ili noorima poja Kim Chŏng-uni.
* Transnistria presidendina astus ametisse Jevgeni Ševtšuk.
* Ukrainas vanglakaristust kandev riigi endine peaminister Julija Tõmošenko viidi Kiievi vanglast üle Harkivi karistuskolooniasse.
* Ungari parlament kiitis vaatamata rahvusvahelisele kriitikale heaks põhiseaduse paranduse, mis vähendab oluliselt Ungari keskpanga sõltumatust ja allutab selle otseselt valitsuse kontrollile.
* Venemaa ülemkohus tunnistas seaduslikuks Venemaa keskvalimiskomisjoni otsuse jätta registreerimata Venemaa trükikomitee endise esimehe Boriss Mironovi kandidatuur 2012. aasta presidendivalimistel, sest Mironovi avaldatud publitsistika seas leidus äärmusliku sisuga tekste. Ühtlasi keeldus kohus registreerimast natsionaalbolševik Eduard Limonovi kandidatuuri, põhjendades seda algatusgrupi notariaalselt kinnitatud protokolli puudumisega.
* Venemaal Moskva Riikliku Ülikooli peahoone ühiselamu ruumides 18. korrusel puhkes öösel kell 3.17 kohaliku aja järgi tulekahju. Põlengu põhjustas elektrilühis, selles sai kannatada kaks naisüliõpilast, kellest üks oli Hiina kodanik. Hoonest evakueeriti 500 üliõpilast.
* Eestis Tallinnas taasavati pärast ulatuslikke laiendamis- ja uuendamistöid Eesti Panga muuseum.
* Eestis avas Edelaraudtee põhjaliku remondi läbinud raudteelõigu Türilt Viljandisse. Türilt sõitis Viljandisse erirong, Viljandi jaamas leidis aset pidulik avamistseremoonia, kus osalesid teiste seas Edelaraudtee juhatuse liige Kalvi Pukka, Viljandi linnavolikogu esimees Tarmo Loodus ja põllumajandusminister Helir-Valdor Seeder.

## [[31. detsember]]

* Ameerika Ühendriikide president Barack Obama allkirjastas seaduse, millega kehtestati uued ranged majandussanktsiooni Iraani vastu. Seadus sulges Ameerika Ühendriikide rahaturu ja pangasüsteemi välisfirmadele, kes teevad tehinguid Iraani keskpangaga.
* Nigeeria president Goodluck Jonathan kuulutas islamirühmituse Boko Haram rünnakute ohvriks langenud piirkondades välja eriolukorra ja tõotas oma ametlikus pöördumises rühmituse hävitada.
* Somaalias vallutasid Etioopia väed islamistliku relvarühmituse aş-Şabāb käest Beledweyne linna.
* Uus-Meremaal Christchurchi piirkonnas toimus järjekordne maavärin magnituudiga 5,3 palli Richteri skaalal. Maavärina epitsenter asus linnast 14 kilomeetrit kirdes. Inimohvreid ja olulisi purustusi maavärinaga ei kaasnenud.
* Venemaal Moskvas, Nižni Novgorodis ja Peterburis toimusid opositsioonirühmituse Strateegia-31 korraldatud sanktsioneerimata meeleavaldused. Moskva meeleavaldusel osalenud 150–200 inimesest vahistati 60, nende seas ka Natsionaalbolševistliku Partei juht Eduard Limonov.
* Eesti Instituudi filiaal Stockholmis lõpetas majanduslikel põhjustel tegevuse.